“Shariatimizga to‘g‘ri kelmagani uchun voz kechdim”. Jahongir Otajonov ham san’atni tark etganini ma’lum qildi (video)

Xonanda Jahongir Otajonov Instagram’dagi sahifasi orqali muxlislariga murojaat qilib, san’atni tark etgani, boshqa qo‘shiq kuylamasligini ma’lum qildi.
Assalomu alaykum, aziz do‘stlar, mana va nihoyat, Allohni irodasi bilan o‘zimni bir-ikki yildan beri qiynab kelayotgan savollarga ushbu daqiqalarda javob topdim, deb o‘ylayman. Inshalloh, o‘zim yaxshi ko‘rgan, mani shuncha darajaga yetkazgan, xalqimiz orasida ozmi ko‘pmi obro‘-e’tibor qozonishimga sababchi bo‘lgan musiqachilik kasbim bilan Alloh uchun shariatimizga to‘g‘ri kelmagani uchun voz kechishga jur’at qildim.
Hammalaringga kattakon rahmat, yillar davomida meni olqishlab, qo‘shiqlarimni eshitib, shunchalik hurmat-e’tibor qilganinglar uchun, hammalaringdan Alloh rozi bo‘lsin! Va shu qatorda mendan xafa bo‘lgan, sahna ishlarimdan norozi bo‘lgan do‘stlarimizga, yurtdoshlarimizga ham sog‘lik-salomatlik tilayman, mendan rozi bo‘lishliklarini so‘rab qolaman, Alloh barchadan rozi bo‘lsin. Bugundan boshlab menga musiqachilik kasbim bo‘yicha murojaat qilmanglar, 1-yanvargacha olingan to‘y va konsertlarimiz bor, oldindan olingan ‘zaklad’larni bemalol murojaat qilib qaytarib olishinglar mumkin. Men u sahnalarda ishtirok eta olmayman, Alloh menga bu kasb bilan vidolashishlikni nasib qildi. O‘zi xayrlik qilgan bo‘lsin, barchanglarga ikki dunyo saodatini bersin. Muxlislarimdan bir iltimosim bor, sizlardan iltimos, mening musiqalarimni YouTube’dan o‘chirib tashlashni so‘rayman. Zotan, musiqa shariatda nomaqbul hisoblanarkan, sizlarning ham gunohkor bo‘lishinglarga sababchi bo‘lishni xohlamayman. Sog‘-salomat bo‘linglar!
Jahongir Otajonov, xonanda
Avvalroq Jahongir Otajonovning “O‘ynasin” qo‘shig‘iga ishlangan klipi internet foydalanuvchilarining tanqidlariga sabab bo‘lgan edi. Ular klipning ayrim sahnalari ukrainalik xonanda Maks Barskixning “Sohillar” (“Berega”) klipidan ko‘chirilganini aytib, Jahongir Otajonovni ko‘chirmakashlikda ayblagan edi. Ushbu klipni suratga olgan rejissor Habibullo Nabiyev esa sahnalarni suratga olishda bir necha xonandalarning ijod mahsulidan ilhomlangani, ular aynan Maks Barskixdan ko‘chirilmaganini ta’kidlagan edi. Jahongir Otajonov ayblovlardan so‘ng klipni YouTube’dan o‘chirib tashladi.
 Jahongir Otajonov va klipmeyker Habibullo Nabiyev “janjali”ga nuqta qo‘yildi (video)